# *KREDSINFORMATION*

# *Marts 2018.*

***Jeg håber I alle har haft en god vinterferie, på trods af de dystre udsigter til en konflikt.***

***Det er en højspændt og intensiv periode, så det kan være en god idé at orientere sig på forskellige informationsmedier***

***Jeg kan godt forstå, hvis debatten på lærerværelserne lige nu koncentrerer sig om en mulig konflikt, og der er mange spørgsmål. Hvad nu hvis….***

***Spørg jeres TR, ring til kredsen, men vigtigst af alt. Hjælp og støt hinanden***

***Per Brinckmann***

***Formand Lejre Lærerforening***

Denne kredsinformation vil dreje sig om:

Generalforsamling

OK-18

**Generalforsamling d. 12.marts 2018 kl. 17.00 på Hvalsø skole.**

Nu nærmer generalforsamlingen sig, og som vi nævnt i de seneste kredsinformationer, så er det en valggeneralforsamling.

Der skal vælges formand, næstformand og kasserer. Længere nede kan du læse kandidaternes valgoplæg.

Som jeg skrev i kredsinformation for februar, så stopper Kasper Kerndrup som næstformand.

Jeppe Jensen, som er TR på Bramsnæsvigskolen, har meddelt at han gerne ville stille op, og han har kredsstyrelsens fulde opbakning.

Du skal huske på, at det er muligt at stille op på selve generalforsamlingen

Du skal være opmærksom på nedenstående tidsfrister i forhold til generalforsamlingen:

***Du tilmelder dig til spisning hos din TR senest d. 1.marts.***

***D. 1.marts. skal forslag til punkter til dagsordenen være modtaget på kredskontoret.***

***Fra den 1.marts.vil den skriftlige beretning ligge på Lejre Lærerforenings hjemmeside, og der vil ligge et par eksemplarer i papirudgave på skolen/ PPR***

**Valgoplæg**

**Formand**

Jeg blev valgt til formand for Lejre Lærerforening 1. december 2016. Det er en funktion jeg synes er spændende og udfordrende. Jeg har ikke tabt modet, og genopstiller til formandsposten.

Det jeg vil arbejde for er forbedringer af vores lokalaftale. Tid på opgaven. Den tid ledelsen forventer I skal bruge, til at løse opgaverne i løbet af skoleåret skal være synlig.

Den sociale kapital fra 2017, viste at medarbejderne i Lejre Kommune oplever de mangler tid til at løse deres arbejdsopgaver. Det er et stort problem, og jeg vil forsøge at få det løst, i samarbejde med kommunen. En løsning, kunne være, begrænse antallet af initiativer for lærere og børnehaveklasseledere.

Jeg har gennem 2017 arbejdet på, at få oprettet pædagogisk diplommodul til børnehaveklasselederne. Vi er ikke helt i mål, men det er et arbejde jeg gerne vil have lov at afslutte.

Det psykiske arbejdsmiljø, skal forbedres. For mange bliver syge af at gå på arbejde i Lejre Kommunes skolevæsen. Det skal vi have gjort noget ved, og sammen med kredsstyrelsen vil jeg gerne stille mig i spidsen for det arbejde.

Ligeledes vil jeg fortsætte det konstruktive samarbejde, med Lejre Kommune og andre organisationer.

Et samarbejde, der bl.a. udøves i funktionen som næstformand i Hovedudvalg og i Centerudvalg.

Jeg ser frem til generalforsamlingen, og håber på opbakning til mig som formand

**Per Brinckmann**

**Kandidat til næstformandsposten**.

Hermed følger mit valgoplæg, så I kan få lidt mere at vide om mig og mit engagement i det fagpolitiske arbejde i Lejre Lærerkreds.

Mit navn er Jeppe Jensen, og jeg arbejder som lærer på Bramsnæsvigskolen. Her har jeg været ansat i snart 19 år, hvoraf jeg de sidste 5 år har været TR og medlem af Kredsstyrelsen i Lejre Lærerkreds.

At være TR er et spændende, udfordrende og givende hverv. At kunne gøre en forskel for sine kolleger - på de gode dage - er en stor glæde. Og på de mindre gode dage, hvor tingene ikke lige går den vej man gerne vil, skal man kunne få det bedste ud af det. Min oplevelse er, at man opnår de bedste resultater ved at vælge en dialogbaseret og diplomatisk vej. Jeg siger altid min mening om tingene, men jeg forsøger også altid at gøre det i en positiv tone. Jeg har valgt at stille op til posten som næstformand, fordi jeg gerne vil være med til at videreføre og videreudvikle det arbejde, der er blevet lavet i vores fagforening igennem de sidste 5 år. Næstformandsposten er en mulighed for at komme endnu tættere på de politiske beslutningsprocesser.

Som lærere i Lejre Kommune har vi i min optik et rigtig godt job, men rammerne og vilkårene for at udføre jobbet er, som så mange andre steder, under pres. Lov 409 har skabt en ramme som ikke efter min mening matcher den måde, man som lærer bedst kan udføre sit job. Derfor er jeg glad for, at vi i Lejre har fået lavet en lokalaftale, der er med til at give større frihed i det daglige arbejde. Jeg har de sidste to år været med i den gruppe af kredsstyrelsesmedlemmer, der evaluerer vores lokalaftale med skoleledere og forvaltningschef. En evaluering der hele tiden bearbejder de ting, der virker og ikke virker. Det allervigtigste for mig, er at tid og opgaver skal hænge sammen.

I skrivende stund (20-02-18) kender vi ikke resultatet af OK18-forhandlingerne, så det er spændende hvad de fører med sig. Uanset skal vi som Kreds 42 søge størst mulig indflydelse på hverdagen som lærer i Lejre.

Med venlig hilsen

Jeppe Jensen

**Kasserer**

Jeg har nu snart haft 2 år på posten som kredskasserer og kan med glæde konstatere, at det er et job, jeg befinder mig rigtig godt i. Jeg har opnået en god indsigt i kredsens økonomi og administrative arbejde, og finder mit arbejde som pædagogisk ansvarlig vældigt inspirerende og interessant. Jeg trives godt med at være med til at forme kredsens politiske dagsorden sammen med den øvrige kontorgruppe og kredsstyrelsen, og håber at generalforsamlingen vil vælge mig for yderligere en periode.

Anne Jensen

**OK-18**

Man må sige at uge 8 ikke var uden spænding. Som I ved, så er OK-forhandlingerne brudt sammen på hele det offentlige arbejdsmarked.

Det bliver interessant de næste uger, for at se om de kan få det løst i forligsinstitutionen

Om Lejre Kommunes skoler bliver udtaget til konflikt vides ikke pt. Strejkevarsel bliver sendt til KL, mandag d. 5. marts. Hvis vi bliver omfattet af konflikten, vil kredsen få besked d. 5. ellers får vi besked tirsdag d. 6. marts. om hvilke områder indenfor DLF’s overenskomster, der er udtaget.

Tillidsrepræsentanterne vil blive orienteret løbende om udviklingen, og kredsstyrelsen vil blive indkaldt i det omfang der bliver nødvendigt

Vi vil holde jeg orienteret så snart vi ved noget, og jeg håber I vil bakke op om tillidsrepræsentanten, når han/hun kalder på jeres hjælp

Det vil i tilfælde af konflikt i Lejre Kommune primært være gennem fællesmøder på de enkelte skoler, og i kredsen vi har mulighed for at orienterer jer.

Hvis skolerne ikke udtages til konflikt i Lejre, så vil TR indkalde til klubmøder, når der er noget der skal orienteres om

I kan også holde jer orienteret på foreningens hjemmeside, DLF-insite og Folkeskolen.dk

Ved en konflikt er der mange ting I skal være opmærksomme på. TR vil orientere jer om de grundlæggende ting, men der vil opstå gråzoner og spørgsmål. Der hvor TR ikke kan besvare jeres spørgsmål, bør I tage kontakt til kredsen

I tilfælde af en strejke blandt en mindre gruppe medlemmer (højst 15 procent af medlemmerne) ydes konfliktstøtte. Støttebeløbet per konfliktdag udgør ca. 1.860 kr. Det er lidt over gennemsnittet af en lærerløn. Dette beløb vil være skattepligtigt.

I tilfælde af lockout bliver den økonomiske støtte ydet i form af tilbud om et lån. Lånebeløbet fastsættes til 846 kr. pr. konfliktdag

For at DLF centralt og kredsen skal kunne komme kontakt med jer, udsendelse af medlemsbreve, informationer mm. Er det vigtig at du har opgivet din private mailadresse til foreningen. TR kan hjælpe dig med det

**Per Brinckmann**

**Formand**

**Til din mødekalender:**

|  |  |
| --- | --- |
| **Dato for møde/ aktivitet** | **Mødets/ aktivitetens tema** |
| 1.3.2018 | Sidste frist for at få punkter på dagsordenen til generalforsamlingen |
| 5.3. 2018 | Tilmelding til spisning til generalforsamling |
| 12.3.2018 | Generalforsamling på Hvalsø skole |